যাদবপুরে স্থায়ী উপাচার্য নিয়োগের আশ্বাস রাজ্যপাল

কলকাতা: যাদবপুর বিশ্ববিদ্যালয়ের (Jadavpur University) স্থায়ী উপাচার্য নিয়োগের আশ্বাস রাজ্যপাল সিভি আনন্দ বোস (Governor C. V. Ananda Bose)। যাদবপুর বিশ্ববিদ্যালয়ে দ্রুত স্থায়ী উপাচার্য নিয়োগ করা হবে বলে জানান রাজ্যপাল। বুধবার রাজভবনে সাংবাদিকদের মুখোমুখি হয়ে তিনি বলেন, ইতিমধ্যেই রাজ্যের ১৯টি বিশ্ববিদ্যালয়ে স্থায়ী উপাচার্য নিয়োগ করা হয়েছে। বাকি বিশ্ববিদ্যালয়গুলিতেও প্রক্রিয়া চলছে। যাদবপুর বিশ্ববিদ্যালয়ের ক্ষেত্রেও সেই প্রক্রিয়া সম্পূর্ণ হয়েছে, খুব শীঘ্রই স্থায়ী উপাচার্য দায়িত্ব নেবেন।

সম্প্রতি এক ছাত্রীর অস্বাভাবিক মৃত্যুর ঘটনার পর থেকেই যাদবপুরে স্থায়ী উপাচার্য নিয়োগের দাবি উঠেছিল। এদিন রাজ্যপাল জানান, ছাত্রছাত্রীদের সুরক্ষা এবং বিশ্ববিদ্যালয়ের সার্বিক সমস্যার সমাধানে কর্তৃপক্ষকেই দায়িত্ব নিতে হবে। একই সঙ্গে তিনি ক্যাম্পাসকে মাদকমুক্ত করার পক্ষে জোরালো মত প্রকাশ করেন। তাঁর বক্তব্য, বিশ্ববিদ্যালয় প্রাঙ্গণে মাদকবিরোধী সচেতনতা প্রচার চালানো জরুরি। এদিন রাজভবনে অনুষ্ঠিত হয় প্রধানমন্ত্রী নরেন্দ্র মোদির ৭৫তম জন্মদিন উপলক্ষে বিশেষ অনুষ্ঠান ‘নবযুগ ৭৫’। এই উপলক্ষে সমাজের বিভিন্ন ক্ষেত্রে কৃতিত্ব অর্জন করা ৭৫ জনকে সম্মান জানানোর পরিকল্পনা রয়েছে রাজ্যপালের। বুধবারের অনুষ্ঠানে প্রথম পর্যায়ে ১০ জনের হাতে পুরস্কার তুলে দেন রাজ্যপাল সিভি আনন্দ বোস।

আরও পড়ুন : মহানগরের মহাপুজো, ৬৬ পল্লী

যাদবপুরের এই সামগ্রিক অচলাবস্থা নিয়েই বুধবার সন্ধেয় বিশ্ববিদ্যালয়ের কোর্টকে নিয়ে রাজভবনে আলোচনায় বসেছিলেন রাজ্যপাল সিভি আনন্দ বোস। সূত্রের খবর, বৈঠকে বিশ্ববিদ্যালয়ের তরফে সহ উপাচার্য, রেজিস্ট্রার সহ আধিকারিকরা যাদবপুরের প্রশাসনিক শূন্য পদ এবং নিরাপত্তার বিষয়টি নিয়ে রাজ্যপাল তথা আচার্যের (Governor) দৃষ্টি আকর্ষণ করেন। সূত্রের খবর, সেখানেই রাজ্যপাল তাঁদের আশ্বাস দিয়েছেন, যাদবপুর বিশ্ববিদ্যালয়ে দ্রুত উপাচার্য় নিয়োগ করবেন তিনি। একই সঙ্গে নিরাপত্তার বিষয়টি নিয়েও যথাযথ পদক্ষেপের আশ্বাস দিয়েছেন আচার্য।

অন্য খবর দেখুন